**Julie Wilhelmine Hagen-Schwarz „Käsmu rand“, aastast 1889.**

Õli, lõuend.

Maal on pikliku horisontaalse ristküliku kujuline, kõrgusega vaid 26,7cm ja laiusega 56,8 cm.

Maali ümbritseb tumepruun 2cm laiune lihtne raam.

Julie Wilhelmine Hagen-Schwarz (eluaastad 1824-1902) oli baltisaksa päritolu Eesti maalikunstnik. Ta oli üks viljakamaid 19. sajandi teise poole Eesti kunstnikke. Alustas lillemaalijana ning jätkas peamiselt portreedega. Lisaks on ta loonud hulgaliselt olustiku- ja maastikumaale ning ka altaripilte. Kuulsaks sai ta portretistina.

 Maalil “Käsmu rand” on kujutatud käänulist rannamaastikku ja merd. Maali keskel kõrgub kaks suurt rändrahnu, neist üks maismaal, teine meres. Üle kogu maali ülemise poole laiub valge pilvehämuga sinitaevas. Realistlikult kujutatud meremaastikule langeb vasakult päikesevalgus. Maalil kujutatud meremaastik paistab nii, nagu seisaksid sa rannal ja vaataksid mere poole.

Maali alumisel vasakul poolel on käänulise rannajoonega maismaa. Sellest paremal on meri. Veidi on merd ka maali vasakul poolel, maismaa käänakute vahel. Maismaa ja mere piiril olev liivane rannajoon algab püstisest keskjoonest pisut paremalt, maali alumisest servast. Kulgeb sealt kaarjalt vasakule ülespoole. Umbes maali vasaku alumise poole keskel pöörab rannajoon tagasi paremale ja kulgeb peaaegu horisontaalselt püstise keskjooneni välja. Siin kõrgub rannal üks maalil kujutatud kahest suurest rändrahnust. Rannajoon pöördub rändrahnu tagant taas vasakule ning jääb siin vaataja jaoks maismaa varju. Maismaa ulatub kuni maali vasaku servani, horisontaalsest keskjoonest natuke kõrgemale. Seal kasvab hallikasroheline metsaviirg. Metsaviirg on vaatajast kaugel ning näib madala ja ebaselgena. Metsa kohal taevas lendab kaks kajakat.

Metsaviiru ees lõikub maismaasse kitsas horisontaalne meretriip.
Maali keskosas püüavad vaataja pilku kaks suurt rändrahnu. Rahnude kõrgus on umbes kolmandik maali kõrgusest. Üks rahnudest on ranna käänukohas maismaal, püstisest keskjoonest pisut vasakul. Rahn on ümara kujuga. Maali parema poole keskel meres on teine suur rändrahn. See on nurgeline ning on esimesest veidi laiem ja madalam. Merevees rändrahnude vahel ja nurgelise rahnu ümber paistab mitu tunduvalt väiksemat kivi. Üks neist paikneb maali paremas servas. Kahe suure rahnu ja madalamate kivide päikesepoolsed vasakud küljed on heledamad pruunikasbeežid, nende parem varju jääv osa on mustjaspruun. Rahnudest ja kividest allpool merevees on näha nende tumehalli ebaselget peegeldust.

Liivasel käänulisel rannal on näha beežikat kiviklibu ja ebamäärast kahvaturohelist taimestikku. Siin-seal rannal on mustjaspruunid ja pruunikasbeežid kivid. Merepiiri heledal liival on mustjaspruun adru. Paremalt rannale voogav tüüne meri on sügavsinine. Lamedad laineharjad helendavad päikesevalguses.

Maali horisontaalsel keskjoonel jookseb mere ja taeva kokkupuutepiir. Sellel piirjoonel, kahe rahnu vahel, valendab kahemastiline valgete purjedega kuunar. Laev jääb rohkem meres oleva nurgelise rahnu lähedale ja on maalil vaid näpuotsa suurune.

Maali ülemisel poolel, maa ja mere kohal, on taevas kaetud valge pilvehämuga. Rahnude kohal on pilvi hõredamalt ja laiguti paistab sinist taevast.

Meri on maalitud pikkade sujuvate pintslitõmmetega, kujutades mere rahulikku voogamist. Sarnaselt on maalitud ka taevas. Pruunikad rahnud on kunstnik seevastu teinud lühikeste pintslilöökidega, andes nii edasi kivide jäikust ja staatilisust.

Maal “Käsmu rand” tekitab tunde põhjamaise suve kargusest.

Julie Wilhelmine Hagen-Schwarzi võib pidada esimeseks professionaalseks Eesti naiskunstnikuks – ta saavutas edu nii kohalikus kunstimaailmas kui ka akadeemilise tunnustuse. Aastal 1858 nimetati ta esimese Eestist pärit kunstnikuna Peterburi Kunstide Akadeemiaakadeemikuks portreemaali alal.

Käsmu rändrahne kutsutakse Vana-Jüri kivideks. Ümarama rändrahnu kõrgus on tegelikkuses üle 6 meetri ja ümbermõõt üle 21 meetri. Meres paiknev nurgelisem rahn on tänaseks ilmastiku mõjudel lõhenenud ja rahnu kõrgus on tunduvalt vähenenud.